Vestervang Kirke
Vestervang Kirke er en sognekirke, som ligger vestligt i Helsingør.
Kirken har ingen kirkegård i umiddelbar tilknytning og er i stedet omgivet af grønne arealer på alle sider.
Allerede i 1953 gjorde Helsingørs hastige vækst, at det blev nødvendigt med en kirke i den vestlige ende af byen. Allerede samme år blev grunden, hvor Vestervang Kirke i dag ligger, stillet til rådighed af kommunen. Indtil der var råd til at opføre kirken, blev der indrettet en kirkesal med 90 siddepladser i en nærliggende skoles kælder, med mahogniinventar af den meget virksomme kirkearkitekt, Holger Nielsen. I 1965 blev det endelig muligt at opføre Vestervang Kirke, også efter tegning af Holger Nielsen.
Kirken, som er bygget af gule mursten og træ, består af to fløje med menighedslokaler i øst og en kirkesal i vest, som er markeret med to, spidse træpyramider. Kirkens første etape stod færdig i 1966, mens menighedslokalerne blev indviet i 1976. I 1984 blev kirkerummet udvidet, hvorved kirken fik den anden af sine to ikoniske pyramidespir, mens endnu en tilbygning og atriumgården blev tilføjet i 2014.
Indvendigt rejser den ene træpyramide sig over det smukt indrettede kirkerum, som oplyses af ovenlysvinduer øverst i pyramiden og et stort vinduesparti bag alteret.
En del af kirkens inventar, herunder den enkle prædikestol i lyst træ og alterbordet og døbefonten i massiv granit, er udformet efter tegning af kirkens arkitekt, mens det meste af altersølvet oprindeligt var indkøbt til kirkesalen i skolens kælder.
Alterbordet er udsmykket med et krucifiks af jern med indstøbte glasstykker.